ང་བ་བྱ་བ་ནི༔» ཧཱུྃ༔ གདུག་པའི་དགྲ་བགེགས་རྣམས་ཀྱི་དབང་པོ་དང་༔ བྱད་མའི་ཤ་ཁྲག་རུས་པ་ནང་རོལ་བཅས༔ ག་ཎའི་ཚོགས་ཀྱི་མཆོད་སོགས་མཉེས་པའི་རྫས༔ ཕྱི་ནང་གསང་བའི་སྤྱན་གཟིགས་དུ་མ་འདིས༔ བཅོམ་ལྡན་འཇམ་དཔལ་གཤིན་རྗེའི་གཤེད་པོ་ཡི༔ དཀྱིལ་འཁོར་ལྷ་ཚོགས་ཐུགས་དམ་བསྐངས་གྱུར་ནས༔ མི་མཐུན་གདུག་པའི་དགྲ་བགེགས་ཚར་བཅད་ཅིང་༔ མཐུན་རྐྱེན་བཅོལ་བའི་ཕྲིན་ལས་འགྲུབ་པར་མཛོད༔ «ལྔ་པ་བཤགས་པ་ནི༔» ཧོཿ བདག་བློ་གཏི་མུག་འཐུག་པོས་རབ་རྨོངས་ནས༔ བསྐྱེད་རྫོགས་སྒྲུབ་པའི་དམ་བཅའ་གཡེལ་བ་དང་༔ ཚུལ་བཞིན་མ་ལྡན་བག་མེད་དབང་གྱུར་ཚོགས༔ མཐོལ་བཤགས་བཟོད་གསོལ་མི་སྒྲིབ་ཚངས་པར་སྩོལ༔ «ཅེས་པ་ཡི་གེ་བརྒྱ་པས་ལྷག་ཆད་བཀང་༔» «དྲུག་པ་ཐ་མ་བསྒྲལ་བ་ནི༔» ཧཱུྃ་ཡ༔ བདག་ཉིད་འཇམ་དཔལ་གཤིན་རྗེའི་གཤེད་པོ་ཡིས༔ མདུན་དུ་བྲུབ་ཁུང་གནམ་ལྕགས་ཧོམ་གྱི་ནང་༔ དགྲ་བགེགས་རུ་ཏྲ་མངོན་སུམ་ལྟ་བུར་གསལ༔ ཕཊ྄ཿ ན་མོ༔ རྩ་བརྒྱུད་བླ་མ་རྒྱལ་བ་ཞི་ཁྲོའི་ཚོགས༔ ཁྱད་པར་ཟ་བྱེད་ལས་ཀྱི་གཤིན་རྗེའི་གཤེད༔ དུག་རི་མེ་འབར་ལྷ་ཚོགས་བདེན་པའི་མཐུས༔ བླ་མའི་སྐུ་དགྲ་སངས་རྒྱས་བསྟན་པའི་དགྲ༔ རྣལ་འབྱོར་སྒོས་དགྲ་སེམས་ཅན་ཡོངས་ལ་འཚེ༔ དམག་སྣ་སྟོན་དང་ཇག་རྐུན་ཆོམ་པོའི་ཚོགས༔ གནམ་ས་གླིང་བཞི་རི་རབ་གར་གནས་ཀྱང་༔ འཆི་བདག་ཕོ་ཉ་རྣམས་ཀྱིས་ཁུག་ལ་ཤོག༔ དགྲ་གཟུགས་ཐ་མའི་ལིངྒ་འདི་ལ་སྟིམས༔ དུས་ལ་བབ་པོ་ལས་མཁན་མཐུ་མ་ཆུང་༔ ཨོྃ་བཛྲ་ཨངྐུ་ཤ་ཡ་ཛ་ཛ་རུ་ཏྲ་ནྲྀ་ཏྲི་ཨ་ཀརྵ་ཡ་ཁུག༔ «བདུན་པ་ཕུར་བུ་གདབ་པ་ནི༔» ཧཱུྃ༔ ཁྲོ་རྒྱལ་འཇམ་དཔལ་ནག་པོའི་སྤྲུལ་པ་ནི༔ འཆི་བདག་གཤིན་རྗེ་དགྲ་འདུལ་ཀཱི་ལ་ཡ༔ ཕྱག་གཉིས་འཇོམས་བྱེད་ལས་ཀྱི་ཕུར་བུ་འདྲིལ༔ རུ་ཏྲ་གདུག་པའི་སྙིང་ལ་ཀཱི་ལ་ཡ༔ བཅད་གཏུབ་རྡུལ་དུ་རློག་ཅིག་མཱ་ར་ཡ༔ ཨོྃ་མཉྫུ་ཤྲཱི་ཡ་མཱནྟ་ཀ་བཛྲ་ཀཱི་ལི་ཀཱི་ལ་ཡ་སརྦ་བིགྷྣཱན་རུ་ཏྲ་ཏྲིག་ནན་གཟེར་ཐུམ་རྦད་མྱོག༔ «བརྒྱད་པ་གཏུབ་ཅིང་མཆོད་པ་ནི༔» ཧཱུྃ༔ འཇོམས་བྱེད་མཚོན་ཆ་འབར་བའི་འཁོར་ལོ་ཡིས༔ དགྲ་བགེགས་གཟུགས་ཕུང་ཕྱེ་མར་རབ་བཤིགས་ཏེ༔ བྷནྡྷར་བསྐྱིལ་བའི་ཤ་ཁྲག་རྒྱ་མཚོ་འདི༔ འཇམ་དཔལ་གཤིན་རྗེའི་ལྷ་ཚོགས་ཞལ་དུ་འབུལ༔ ཨོྃ་ཨཱཿཧཱུྃ༔ དགྲ་བགེགས་ཀྱི་མ་ཧཱ་མཱཾ་ས་རཀྟ་ཙིཏྟ་གོ་རོ་ཙ་ན་བྷ་སུ་ཏ་ཨི་དཾ་བྷ་ལིངྟ་ཁ་ཧི༔ «དགུ་པ་ཚོགས་ལ་རོལ་བ་ནི༔» ཧོཿ རྡོ་རྗེ་སློབ་དཔོན་དགོངས་སུ་གསོལ༔ མཆོག་གི་རྩ་བ་དངོས་གྲུབ་ཀྱི༔ ཡང་དག་དོན་ཆེན་གནས་རིག་པ༔ དེང་འདིར་ལེགས་འོང་གནང་བར་སྩོལ༔ «སློབ་དཔོན་གྱིས༔» ཧོཿ འཁོར་འདས་བདེ་སྟོང་ཡེ་ཤེས་ངང་༔ མཚན་འཛིན་མི་དམིགས་ཡེ་ནས་གྲོལ༔ གཙང་དམེ་བག་ཆགས་གདོད་ནས་དག༔ ཆོས་དབྱིངས་དགོངས་ཀློང་ཨ་ལ་ལ༔ «ཞེས་པ་པད་ཀོར་དང་བཅས་ནས་རོལ༔ བཅུ་པ་ལྷག་མ་གཏོང་བ་ནི༔» ཧཱུྃ་ཡ་བྷྱོཿ དུར་ཁྲོད་འབར་བའི་ཕོ་བྲང་མཐའ་སྐྱོང་བ༔ ཡ་བ་ཡ་མ་དྲེགས་སྡེ་ཤན་པའི་ཚོགས༔ ཤ་ཟ་དམར་ནག་ཟངས་ཀྱི་མཆེ་བ་ཅན༔ མི་སྡུག་གཟུགས་ཅན་དགྲ་ལ་བླ་འགུགས་འདེབས༔ རྔམ་སྟབས་ལིང་ལིང་གཡང་གཞི་དམར་པོ་གྱོན༔ མགོ་སྙིང་ཐོགས་ནས་རྒྱུ་མ་འདྲེན་ཞིང་རྒྱུག༔ གིང་ཆེན་དབྱུག་པ་ཐོགས་ནས་བཤུད་སྒྲ་འདེབས༔ སྐྲ་དམར་རལ་བསིགས་སྲིན་པོའི་ལས་ཉུལ་བཞིན༔ གཤིན་རྗེའི་བཀའ་སྡོད་དྲེགས་སྡེ་བྱེ་བ་འབུམ༔ ལྷག་མ་བཀའ་ཡི་ཕ་འབབ་འདི་བཞེས་ལ༔ གསང་སྔགས་བསྟན་པ་གཉན་གྱི་མེལ་ཚེ་མཛོད༔ ཨོྃ་ཡ་ཝ་ཧ་རི་ཡ་མ་ར་ཏི་ས་མ་ཡ་ཨི་དཾ་བྷ་ལིངྟ་ལ་ཁ་ཁ་ཁཱ་ཧི༔ «དང་པོ་ཐུགས་དམ་བསྐུལ་བ་ནི༔ རྔ་བརྡུང་དུང་བུས་གཏོར་མ་ལ་རཀྟས་བྲན་ཞིང་དཔལ་འབར་འཛུགས་ལ༔» ཧཱུྃ་ཨེ་ཡ༔ གྲུ་གསུམ་མཐིང་ནག་འབར་བའི་ཀློང་དཀྱིལ་ནས༔ མི་བཟད་ཁྲོ་རྒྱལ་འཇམ་དཔལ་གཤིན་རྗེའི་གཤེད༔ སྐུ་མདོག་མུན་ལྟར་འཁྲུགས་ཤིང་སྟོང་ཁམས་གཡོ༔ རྭ་གཉིས་རྩེ་ལས་བསྐལ་པའི་མེ་ཆེན་འབར༔ མ་ཧེ་དྲག་པོའི་ཞལ་གདངས་མཆེ་བ་གཙིགས༔ དབུ་དགུ་རབ་ཁྲོས་ས་གསུམ་སྔངས་ཤིང་འདར༔ སུམ་ཅུ་སོ་བཞི་མཚོན་ཆ་སྐར་ལྟར་འཁྲུགས༔ ཆུ་སྲིན་ཞལ་ནས་འབྲུག་སྒྲ་འུ་རུ་རུ༔ གནམ་ལྕགས་དབལ་ལས་སེར་བ་ཧྲི་ལི་ལི༔ ཟུར་གསུམ་རྩེ་ནས་ཐོག་སེར་དགྲ་ལ་འབེབས༔ སྲིད་པ་འཇོམས་བྱེད་དུག་ཏི་ནག་མོ་སྦྱོར༔ ཡབ་ཡུམ་སྐུ་ལ་ཁྲོ་ཆུའི་ཚྭ་ཚྭ་འཁྲིགས༔ བ་སྤུའི་ཁྲོད་ནས་བྱ་ཁྱུང་ཡ་ལ་ལ༔ རང་འདྲའི་ཁྲོ་ཚོགས་རྔམ་སྟབས་གར་དགུ་བསྒྱུར༔ མཐུ་རྩལ་ཐོགས་མེད་འཇམ་དཔལ་གཤིན་རྗེའི་གཤེད༔ སྐུ་གསུང་ཐུགས་དང་ཡོན་ཏན་ཕྲིན་ལས་ཀྱི༔ སྤྲུལ་པ་ཡང་སྤྲུལ་ཕ་རོལ་རྒོལ་ཚོགས་འཇོམས༔ བཞེངས་ཤིག་འཆི་བདག་ཕོ་བྲང་དབུས་ནས་བཞེངས༔ ཡབ་མཆོག་ཟླ་གསང་ནག་པོ་དབྱིངས་ནས་བཞེངས༔ ཡུམ་མཆོག་གཤོར་སང་དམར་མོ་དབྱིངས་ནས་བཞེངས༔ དཔལ་ཆེན་དུག་རི་མེ་འབར་དབྱིངས་ནས་བཞེངས༔ གསུང་མཆོག་ཚེ་བདག་འབར་བ་དབྱིངས་ནས་བཞེངས༔ ཐུགས་མཆོག་ཁྲོ་ཆུ་དུག་གདོང་དབྱིངས་ནས་བཞེངས༔ ཡོན་ཏན་དགྲ་ནག་སྟོབས་ལྡན་དབྱིངས་ནས་བཞེངས༔ ཕྲིན་ལས་མེ་ཡི་སྤུ་གྲི་དབྱིངས་ནས་བཞེངས༔ སྒོ་སྐྱོང་ཤ་ཟ་མཆེད་བཞི་དབྱིངས་ནས་བཞེངས༔ སྤྲུལ་པ་ཡང་སྤྲུལ་དམག་ཚོགས་དབྱིངས་ནས་བཞེངས༔ དབྱིངས་ནས་བཞེངས་ལ་རྦད་བསྐུལ་ལས་ལ་ཆོས༔ ཕ་རོལ་དམ་ཉམས་རུ་ཏྲ་གདུག་པའི་ཚོགས༔ སངས་རྒྱས་བསྟན་ལ་སྡང་ཞིང་བདག་ལ་འཚེ༔ བསམ་སྦྱོར་ངན་པ་འཆང་བའི་བྱད་མ་རྣམས༔ ལོ་ཟླ་ཞག་དུས་ཚེས་ལས་མ་འདའ་བར༔ སྒྲོལ་ཞིང་བརླགས་ནས་མིང་ཡང་མེད་པར་མཛོད༔ དུག་གསུམ་ཤ་ཁྲག་མཆོད་པ་འདི་བཞེས་ལ༔ དུས་ལ་བབ་བོ་འཆི་བདག་གཤིན་རྗེའི་ཚོགས༔ སྟོང་གསུམ་རུ་ཏྲ་བསྒྲལ་བའི་ཕྲིན་ལས་མཛོད༔ ཨོྃ་མཉྫུ་ཤྲཱི་ཡ་མཱནྟ་ཀ་ཨ་ཀྲོ་ཏེ་ཀ་ས་མ་ཡ་དགྲ་བགེགས་ཀྱི་བླ་སྲོག་དབུགས་ལ་ཐུན་ཐུན་ཤ་ཁྲག་ལ་ཁཱ་ཧི༔ «གཉིས་པ་ཟོར་འཕང་བ་ནི༔» ཧཱུྃ་ཡ་བྷྱོཿ རབ་འཇིགས་དུར་ཁྲོད་ཀློང་དཀྱིལ་ནས༔ འཆི་བདག་ལས་ལ་བཞེངས་པའི་སྐུ༔ སྒྲོལ་བྱེད་གཤིན་རྗེ་དུག་གདོང་ཅན༔ ཕྱག་ན་གསོད་བྱེད་ཟོར་མདའ་ཐོགས༔ གཟིར་འདེབས་རྔམ་སྟབས་ཁྱུགས་སེ་ཁྱུག༔ འཆི་བདག་དགྲ་ལ་དམོད་པའི་མཚོན༔ བཏབ་བོ་རུ་ཏྲའི་སྙིང་ལ་ཡ༔ མྱུར་དུ་སྒྲོལ་བའི་ཕྲིན་ལས་མཛོད༔ ཨོྃ་ཡ་མ་རཱ་ཛ་ཧེ་ཀ་ཐུན་བྷྱོཿ ཀི་ཀང་ཀཱ་ལ་རཀྴ་དགྲ་བགེགས་ཀྱི་སྲོག་རྩ་ལ་ཐུན་ཐུན་བྷྱོ་བྷྱོ་ཟློག་ཟློག༔ «གསུམ་པ་ཆད་མདོ་གཏོང་བ་ནི༔» ཧཱུྃ༔ སྔོན་ཚེ་གསང་ཆེན་ཁྲོ་བོ་རོལ་པ་ཡི༔ དྲག་པོ་ཨེ་ཡི་དུར་ཁྲོད་ཆེན་པོ་རུ༔ བཅོམ་ལྡན་རྡོ་རྗེ་དུག་རི་མེ་འབར་དང་༔ ཡུམ་མཆོག་དུག་ཏི་དུར་ཁྲོད་བདག་མོ་གཉིས༔ ལས་གཤིན་སྲིད་པའི་དཀྱིལ་འཁོར་ཞལ་ཕྱེ་ཚེ༔ གཤིན་རྗེའི་གཤེད་ཀྱི་བཀའ་སྡོད་བྱེ་བ་འབུམ༔ སོ་སོའི་གཟུགས་བསྟན་སྲོག་སྙིང་ཕུལ་བ་བཞིན༔ དུག་གསུམ་ཤ་ཁྲག་གཏོར་མ་འདི་བཞེས་ལ༔ ཕ་རོལ་རྒོལ་བ་འཇོམས་པའི་ཕྲིན་ལས་མཛོད༔ ཧཱུྃ༔ དེ་འོག་བྲག་དམར་ཨཱརྻ་པཱ་གླིང་དུ༔ རིག་འཛིན་ཆེན་པོ་པད་འབྱུང་ཡབ་ཡུམ་གྱིས༔ ཟླ་གསང་དུག་རིའི་དཀྱིལ་འཁོར་ཞལ་ཕྱེ་ཚེ༔ སློབ་མའི་དྭངས་མ་སངས་རྒྱས་ཡེ་ཤེས་ལ༔ ཁ་བྱང་ལུང་གི་བཀའ་རྒྱ་གཏད་པའི་ཚེ༔ བྱ་རོག་གདོང་སོགས་ཆོས་སྐྱོང་གཏེར་སྲུང་གིས༔ སོ་སོའི་གཟུགས་བསྟན་ཐ་ཚིག་ཁས་བླངས་བཞིན༔ དུག་གསུམ་ཤ་ཁྲག་གཏོར་མ་འདི་བཞེས་ལ༔ ཕ་རོལ་རྒོལ་བ་འཇོམས་པའི་ཕྲིན་ལས་མཛོད༔ ཧཱུྃ༔ དེ་འོག་ལྔ་བརྒྱ་དུས་ཀྱི་ཐ་མ་རུ༔ སྦས་གནས་ཆེན་པོ་པདྨ་བཀོད་པ་ཡི༔ ཁྲོམ་གཟིགས་འཇམ་དཔལ་སྐུ་ཡི་གནས་མཆོག་ནས༔ རིག་འཛིན་པདྨ་གཏེར་བདག་གླིང་པ་དང་༔ གསང་བའི་ཌཱཀྐི་གདོང་ཅན་མཁའ་འགྲོ་གཉིས༔ རྒྱ་མཚོའི་ཀློང་ནས་ཤོག་སེར་བཏོན་པའི་ཚེ༔ མཚོ་ལ་མེ་འབར་གཏེར་སྲུང་གཟུགས་བསྟན་ནས༔ བསྟན་པ་སྲུང་བར་ཁས་བླངས་དམ་བཅས་བཞིན༔ ཤ་ཁྲག་དམར་གྱི་གཏོར་མ་འདི་བཞེས་ལ༔ ཕ་རོལ་རྒོལ་བ་འཇོམས་པའི་ཕྲིན་ལས་མཛོད༔ ཨོྃ་ཀྲོ་ཏ་ཀྲོ་ཏི་སརྦ་ཨི་དཾ་བྷ་ལིངྟ་ལ་ཁཱ་ཧི༔ «བཞི་པ་བརྟན་མ་སྐྱོང་བ་ནི༔» ཧཱུྃ༔ བོད་ཁམས་སྐྱོང་བའི་བརྟན་མ་བཅུ་གཉིས་ཚོགས༔ བདུད་ཀྱི་མ་བཞི་གནོད་སྦྱིན་མ་བཞི་དང་༔ གཤིན་རྗེ་མ་བཞི་ལ་སོགས་འཁོར་དང་བཅས༔ གླུ་ལེན་བྲོ་རྡུང་བཤུགས་སྒྲ་དི་རི་རི༔ སྣ་ཚོགས་དར་གྱི་ཅོད་པན་པུ་རུ་རུ༔ ལ་ལ་ཡེ་ཤེས་ལ་ལ་འཇིག་རྟེན་ཚུལ༔ ལ་ལ་སྲིན་མོ་ལ་ལ་ཤ་ཟ་མ༔ ལ་ལ་མཚན་མོ་རབ་རྒྱུ་དུར་ཁྲོད་འགྲིམ༔ དོན་ལ་འཇམ་དཔལ་གཤིན་རྗེའི་བཀའ་ཉན་མ༔ བསྟན་པ་སྲུང་བའི་མ་སྲིང་འཁོར་བཅས་ཀྱིས༔ ཤ་ཁྲག་དམར་གྱི་གཏོར་མ་འདི་བཞེས་ལ༔ གསང་སྔགས་བསྟན་པ་གཉན་གྱི་མེལ་ཚེ་མཛོད༔ ཨོྃ་མ་མ་ཤག་ཤག་དུམ་དུམ་ལེ་ལེ་ཏང་ཏིང་ཛ་ཛ་ཨི་དཾ་བྷ་ལིངྟ་ཁཱ་ཧི༔ «ལྔ་པ་རྟ་བྲོ་བྱ་བ་ནི༔» ཧཱུྃ༔ ཁྲོ་བོ་རོལ་པའི་དུར་ཁྲོད་ཆེན་པོ་རུ༔ རྔམ་ཆེན་འཇིགས་བྱེད་གཤིན་རྗེའི་ལྷ་ཚོགས་ཀྱི༔ དབལ་ལྡན་རུ་ཏྲའི་སྙིང་ཁར་བྲོ་རྡུང་བས༔ མ་རུངས་གདུག་པའི་བགེགས་སྲིན་ཕྱེ་མར་བཅོམ༔ ཕྱིན་ཆད་དམ་སྲི་མ་ལྡང་རྒྱས་གདབ་བོ༔ ཨོྃ་ཡ་མ་ཡ་ནན༔ ཝ་རུ་ཎ་ནན༔ མ་རུ་ནན༔ རུ་ཏྲ་ལཾ་ནན༔ དམ་སྲི་མཱ་ར་ཡ་ནན༔ «དྲུག་པ་དབང་བླང་དང་དངོས་གྲུབ་བླང་བ་ནི༔» ཧཱུྃ༔ བདེ་ཆེན་གསང་བ་སྙིང་པོ་རྡོ་རྗེའི་མཁའ༔ ཡང་དག་ཡེ་ཤེས་འཇམ་དཔལ་དཔའ་བོ་ཡི༔ སྐུ་གསུང་ཐུགས་ཡོན་འདུས་པའི་དཀྱིལ་འཁོར་ནས༔ མཐུ་རྩལ་གཟི་བྱིན་ཆེན་པོའི་དཔལ་ཡོན་གྱིས༔ དེང་འདིར་དབང་བསྐུར་མཆོག་ཐུན་དངོས་གྲུབ་སྩོལ༔ འདོད་དོན་ཡིད་བཞིན་ཀུན་ཀྱང་ལྷུན་གྲུབ་ནས༔ ཟབ་གསང་དཔལ་རབ་སྨིན་གྲོལ་དགའ་སྟོན་སྩོལ༔ ཨོྃ་མཉྫུ་ཤྲཱི་ཡ་མཱནྟ་ཀ་སརྦ་སིདྡྷི་ཕ་ལ་ཨ་བྷི་ཥིཉྩ་ཧཱུྃ༔ «བདུན་པ་བཀྲ་ཤིས་བརྗོད་པ་ནི༔ »ཧཱུྃ༔ སྐུ་མཆོག་གཞོན་ནུ་གཟི་འོད་རབ་འཁྱིལ་བ༔ ཐུགས་རྗེ་ཀློང་ཡངས་དྲྭ་བའི་འོད་ཟེར་གྱིས༔ སྲིད་པ་མ་དག་ལྟེང་ཀ་རབ་བསྐམས་ཏེ༔ ལྷམ་མེར་རྟག་ཏུ་གསལ་མཛད་བཀྲ་ཤིས་ཤོག༔ བླ་མེད་ཐེག་ཆེན་རྒྱུད་སྡེ་རྒྱ་མཚོ་ཡི༔ ཐོས་བསམ་སྒོམ་སྒྲུབ་ཉམས་ལེན་གླིང་ཞུགས་ནས༔ དོན་གཉིས་མཆོག་ལ་སྤྱོད་པའི་ནོར་བུ་ཉིད༔ ནམ་ཡང་མི་འབྲལ་དགེ་ལེགས་བཀྲ་ཤིས་ཤོག༔ «བརྒྱད་པ་དཀྱིལ་འཁོར་བསྡུ་བ་ནི༔» ཧོཿ སྣང་སྟོང་ལྷ་སྐུ་སྒྱུ་མའི་ངང་ཚུལ་ལས༔ བསྐྱེད་རྫོགས་ཟུང་འཇུག་སྤྲོ་བསྡུའི་འདུ་ཚན་དག༔ དགོངས་པ་ཟང་ཐལ་དམིགས་མེད་མཁའ་རུ་བསྡུ༔ ཨ་ཨ་ཨཱཿ «དགུ་པ་བཤགས་པ་ནི༔» ཧོཿ བདག་བློ་གཏི་མུག་འཐུག་པོས་རབ་རྨོངས་ནས༔ བསྐྱེད་རྫོགས་བསྒྲུབ་པའི་དམ་བཅའ་གཡེལ་བ་དང་༔ ཚུལ་བཞིན་མ་ལྡན་བག་མེད་དབང་གྱུར་ཚོགས༔ མཐོལ་བཤགས་བཟོད་གསོལ་མི་སྒྲིབ་ཚངས་པར་སྩོལ༔ «ཅེས་ཡི་གེ་བརྒྱ་པས་བཤགས༔ བཅུ་པ་བསྔོ་བ་ནི༔» ཧོཿ མཐའ་ཡས་འགྲོ་ཀུན་ཚོགས་ཞིང་པདྨོའི་ཚལ༔ ཐུགས་རྗེའི་སྤྲིན་གཏིབས་བྱིན་རླབས་ཆར་ཆེན་པོས༔ སྨིན་གྲོལ་ཟབ་མོའི་འབྲས་བུ་རབ་སྨིན་ཏེ༔ བཅུད་ཀྱི་ཏིང་འཛིན་མ་གྱུར་འགྲོ་ལ་བསྔོ༔ «བཅུ་གཅིག་སྨོན་ལམ་བྱ་བ་ནི༔» ཧོཿ ཤེས་རབ་ཡེ་ཤེས་དཔའ་བོ་འཇམ་མགོན་གྱི༔ གོ་འཕང་འགྲུབ་སྟེ་དོན་གཉིས་མཐར་ཕྱིན་པའི༔ གདེང་ཆེན་མི་གཡོ་རྟོགས་པའི་འབྲས་བུ་ཉིད༔ ནམ་ཡང་བདག་གཞན་དགེ་བའི་མཐུ་ལྡན་ཤོག༔ «ཅེས་པ་བསྔོ་སྨོན་དགེ་ཚོགས་རྣམ་དཀར་ཉེར་མཁོ་དམ་པ་ཕན་བདེའི་རྩ་ལག་ཏུ་རེམ་བློའི་འདུན་པ་ཆེར་འདུད་པར་བྱ༔» ས་མ་ཡ༔ «ཨེ་མཿ ཟབ་ཡངས་ནམ་མཁའ་དཔག་པར་དཀའ་བ་ཡི༔ རང་བཞིན་ཁྱོན་རྩེ་རྒྱས་པའི་མཛོད་གླིང་ནས༔ འདོད་རྒུ་ཡིད་གཏེར་མཆོག་གི་དགའ་སྟོན་ཉིད༔ མཁྱེན་རབ་ཐུགས་རྗེའི་འགྲོ་ལ་སྨིན་ཆར་ཆེའི༔ རྒྱུན་བཟང་རབ་གཡོའི་བདེ་སྟེར་སྟོབས་ཆེན་པོ༔ སྙན་བརྒྱུད་དབྱངས་ཅན་དཔའ་མོའི་རྟ་རིང་དག༔ རྟོག་གེ་ལེགས་སྦྱངས་རྒོལ་བ་རབ་གཞོམ་ཕྱིར༔ མི་ནུབ་རྟག་ཏུ་རྒྱས་མཛད་ཅོད་པན་བཞག༔ ཀུན་གྱི་མཐོང་བཀུར་གཙུག་རྒྱན་ཆེར་འོས་པའི༔ དཔལ་ལ་རབ་ཏུ་བཞད་ཕྱིར་ཏི་ལ་ཀཿ ཉི་འོད་རྒྱས་འདི་ལས་བདག་མགོན་དེས་སྲུངས༔ ཡང་དུས་སྤྲུལ་པའི་ཟློས་གར་བདག་དེར་སྤྲོད༔ ཐེ་ཚོམ་རྨོངས་ཚོགས་དྲི་འགེངས་ཉམས་དེས་བྱོས༔ འཛིན་རྟགས་རྒྱ་ཆིངས་རྒྱན་ཀུན་བཀྲ་ལ་སྤེལ༔ བསིལ་རྒྱུན་གཡོ་བས་ཁྱབ་བོ་ཟབ་མོ་རྒྱ༔» ས་མ་ཡ༔ རྒྱ་རྒྱ་རྒྱ༔ «གཏེར་རྒྱ༔ སྦས་རྒྱ༔ ཟབ་རྒྱ༔ གསང་རྒྱ༔ གཏད་རྒྱ༔ ཨོ་རྒྱན་རྩ་གསུམ་གླིང་པ་ཆོས་ཀྱི་རྒྱ་མཚོས་གླང་ལོར་སྦས་ཡུལ་གཤིན་རྗེ་ཁྲོམ་གཟིགས་ཀྱི་གནས་མེ་འབར་མཚོ་ནས་གདན་དྲངས་ཤིང་བལ་ཡུལ་ཡང་ལེ་ཆོས་སྡིངས་གཟིམ་ཆུང་པདྨ་འོད་འཁྱིལ་ལྷུན་རྩེ་མངོན་དགའ་རུ་ཤོག་སེར་ནས་དག་པར་ཞལ་བཤུས་སོ།། བཀྲ་ཤིས། དགེའོ། །སརྦ་མངྒ་ལཾ།། །། »